b'\n_START_ARTICLE_\nMarijan \xc4\x8cade\xc5\xbe (meteorolog)\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo in univerzo je obiskoval v Ljubljani. Iz matematike je diplomiral 1936. Profesorski izpit je napravil 1940 in 1942 doktoriral iz fizikalnih znanosti na Univerzi v Ljubljani z disertacijo Vpliv turbolenc na nastanek in razvoj inverzij ter na razvoj O-izoterm.  V letih 1938\xe2\x88\x921947 je kot gimnazijski profesor slu\xc5\xbeboval v Prizrenu, Celju in Ljubljani. V letih 1947 - 1956 je delal v Zveznem hidrometeorolo\xc5\xa1kem zavodu v Beogradu kot na\xc4\x8delnik klimatolo\xc5\xa1kega oddelka, pozneje pa kot upravnik Aerolo\xc5\xa1kega observatorija. Sodeloval je pri ustanavljanju srednje hidrometeorolo\xc5\xa1ke \xc5\xa1ole v Beogradu, kjer je predaval razli\xc4\x8dne meteorolo\xc5\xa1ke predmete. Leta 1956 je postal izredni in 1964 redni profesor na Prirodoslovno-matemati\xc4\x8dni fakulteti Univerze v Beogradu (do upokojitve 1978). V tem \xc4\x8dasu je bil tudi upravnik Zavoda za meteorologijo in klimatologijo, ki se je kasneje primenoval v In\xc5\xa1titut za meteorologijo, vodja katedre za meteorologijo ter od 1971 direktor Centra za atmosferske vede v Beogradu, ki je bil ustanovljen na njegovo pobudo. Po upokojitvi je bil honorarni profesor meteorologije na Univerzi v Skopju (Makedonija).   _NEWLINE_\xc4\x8cade\xc5\xbe velja za enega izmed utemeljiteljev sodobne meteorolo\xc5\xa1ke \xc5\xa1ole v Jugoslaviji. V doma\xc4\x8di in tuji literaturi je objavil ve\xc4\x8d kot 100 znanstvenih in strokovnih del, predvsem iz dinami\xc4\x8dne meteorologije, dinami\xc4\x8dne klimtologije, termodinamike in dinamike. Napisal je ve\xc4\x8d u\xc4\x8dbenikov, med njimi prvi univerzitetni u\xc4\x8dbenik te vrste v Jugoslaviji Uvod u dinami\xc4\x8dku meteorologiju (Beograd, 1959) in izdal knjigo Fizika atmosfere. Bil je gostujo\xc4\x8di predavatelj na tujih univerzah (Leipzig, Berlin, M\xc3\xbcnchen, Darmstadt). V Beogradu je urejal Vestnik hidrometeorolo\xc5\xa1ke slu\xc5\xbebe (1952-1956) in Zbornik meteorolo\xc5\xa1kih i hidrolo\xc5\xa1kih radova (1969-1973). Po vojnih spopadih na podro\xc4\x8dju nekdanje Jugoslavije se je vrnil v Slovenijo in se v zadnjih letih \xc5\xbeivljenja vklju\xc4\x8dil v slovenski meteorolo\xc5\xa1ki milje. Postal je \xc4\x8dastni \xc4\x8dlan srbskega, kakor tudi slovenskega meteorolo\xc5\xa1kega dru\xc5\xa1tva skupaj z nagrado za \xc5\xbeivljenjsko delo (2007).'